डॉ. शर्मा के अनुसार वर्तमान हिन्दी साहित्य में निराला को बहुत सी कमजोरियां दिखाई देती है | वे आधुनिक साहित्य में उच्चतम कोटि के साहित्य के अभाव देखते हैं | इतना ही नहीं हिन्दी साहित्य अन्य भारतीय साहित्य की तुलना में अभी बहुत पीछे है इसका कारण है कि हिन्दी में उच्च कोटि के साहित्य बहुत कम लिखा गया है | हिन्दी आलोचना की दयनीय स्थिति पर विचार करते हुए निराला कहते हैं –“हमारी, हिन्दी में सबसे बड़ा अभाव यही है कि उत्तम कोटि के आलोचक कम हैं |”14 “आलोचना का सार्वभौम विकास आज हमारे साहित्य के लिए जरूरी हो रहा है, जिससे दूसरे देशों की साहित्य – महत्ता से मिलकर हमारा साहित्य अग्रसर हो, साहित्य का विश्वबंधुत्व जन – सभाओं में स्थापित हो, हम दूसरे देशों के साहित्य के व्यावसायिक आदान – प्रदान की तरह, अपने भावों का भी परिवर्तन कर सके |”15 काव्य के क्षेत्र में रूढ़िवाद, अंधविश्वास जैसी मान्याताओं को बढ़ावा दिया जा रहा है | “काव्य साहित्य में राम और कृष्ण पर आज भी काफी लिखा गया और लिखा जा रहा है | लिखने की बात नहीं, बात रचना की है | जो नई रचनाएँ हुई हैं, उनमे राम और कृष्ण के सम्बन्ध में नवीन दृष्टि नहीं पड़ी; बल्कि कवियों की अदूरदर्शिता ने भक्ति आदि की भावना से, उन्हें प्रकृत मनुष्य के रूप में ग्रहण कर, जनता को और गिरा दिया है |”16 हिन्दी नाटकों की भाषा के बारे में इनका विचार था “वह ऐसी नहीं, जो स्टेज पर बोली जा सके – प्रकृति में इतना प्रतिकूल है |”17 हिन्दी नाटक भारतीय भाषाओं में नाटकों की तुलना में अभी बहुत पीछे है | उपन्यास साहित्य के बारे में उनका कहना हैं –“उपन्यास – साहित्य भी इसी प्रकार सूना है | देहाती कुछ चित्रण है, पर इनसे साहित्य की विभूति नहीं बढ़ती |”18 डॉ.शर्मा की दृष्टि में निराला हिन्दी साहित्य का सर्वांगीण विकास करना चाहते थे | हिन्दी साहित्य में उच्चकोटि के साहित्याभाव की चर्चा करते हुए उन्होंने हिन्दी भाषीयों को ही इसके आभाव का दोषी ठहराते हैं | वे कहते हैं –“हिन्दी -भाषी आगरा, अवध, बिहार, मध्यप्रदेश, राजपूताना, पंजाब और देशी रियासतों में हजारों की संख्या में उच्च शिक्षित वकील, बैरिस्टर, डॉक्टर और प्रोफेसर आदि है | पर उनमे कितने ऐसे हैं, जो मातृभाषा की सेवा कर रहे है ? ऐसा न करने का कारण केवल यही है कि उन्हें हिन्दी लिखना नहीं आता | वे हिन्दी की उच्च शिक्षा पुस्तकों के भीतर से नहीं प्राप्त कर पाते |”19 हिन्दी साहित्य का पिछड़ा होने का मुख्य कारण यह है कि “हम अपनी हीनता को प्रश्रय देकर उत्कर्ण समझ बैठे हैं, अपने अज्ञान को ज्ञानाडंबर कर रखा है | आज जिस युग –साहित्य की दृष्टि में मनुष्यमात्र के समान अधिकार है, वह पुरुष हो या स्त्री, उसका जनता में प्रचार रोकना, उसकी सूक्ष्तम व्याख्या न समझकर उसके अस्तित्व को ही न स्वीकार करना हिन्दी की इसी हीन दशा का एक अत्यन्त पुष्ट स्थूल प्रमाण है |”20